Gengið var frá samningum þess efnis í gærmorgun að Helgi Magnússon fjárfestir keypti helmingshlut í útgáfufélagi Fréttablaðsins , Torgi ehf . Það gerir Helga að helmingseiganda í því félagi , á móti félaginu 365 miðlum , sem er í eigu Ingibjargar Pálmadóttur . „ Ég lít bara á þetta sem áhugaverða fjárfestingu , “ segir Helgi Magnússon í samtali við mbl.is um kaupin . Tilkynnt var um þau á vef Fréttablaðsins í morgun og Helgi segir að það hafi verið gert vegna þess að eitthvað hafi verið farið að spyrjast út um kaupin . Helgi tekur sæti í stjórn útgáfufélagsins en Ingibjörg Pálmadóttir , sem vel að merkja er eiginkona Jóns Ásgeirs Jóhannessonar fjárfestis , er áfram stjórnarformaður . Stjórnin verður aðeins skipuð Helga og Ingibjörgu . Helgi gefur ekkert upp um hvað hann borgaði fyrir hlutinn . „ Það er trúnaðarmál milli seljanda og kaupanda og verður það fyrst um sinn , “ segir hann . Mikilvirkur fjárfestir „ Þegar maður hefur verið nú í hálfan annan áratug í fjárfestingum er maður alltaf með opin augun . Ef manni býðst eitthvað áhugavert skoðar maður það auðvitað . Í þessu tilviki var það mín niðurstaða að ég hefði áhuga á að fjárfesta og ég gerði það , “ segir hann . Helgi hefur verið í fjárfestingum frá því að hann hætti í eiginlegum rekstri fyrirtækja árið 2005 , þegar hann var framkvæmdastjóri Hörpu málningarfyrirtækis . Hann á hlut í Marel og var þar í stjórn í 14 ár og hann er einnig stjórnarformaður í Bláa lóninu . Hann hefur verið í stjórnum lífeyrissjóða og Samtaka atvinnulífsins og fleiri embættum af þeim toga . Þá á hann í ýmsum óskráðum fyrirtækjum . Helgi var þá á meðal stofnenda stjórnmálaflokksins Viðreisnar á sínum tíma . Um það hvort einhver hafi leitað sérstaklega eftir hans aðkomu eða fjárfestingu í félaginu segir Helgi að frekar hafi verið um tilviljanir að ræða . „ Maður hittir fólk og fer að spjalla og mál þróast , “ segir hann . Miklar breytingar á stuttum tíma Nýr ritstjóri var ráðinn á Fréttablaðið í vikunni , Davíð Stefánsson að nafni . Sá hefur ekki bakgrunn í blaðamennsku heldur í viðskiptalífinu og ráku því sumir upp stór augu þegar þær fréttir bárust . Helgi segist ekki hafa tekið beinan þátt í þeirri ákvörðun en hann hafi heyrt af hugmyndinni og litist vel á manninn . Davíð Stefánsson er nýr ritstjóri Fréttablaðsins . Hann mun starfa við hlið Ólafar Skaftadóttur , annars ritstjóra blaðsins , og Kristínar Þorsteinsdóttur , útgefanda blaðsins . „ Fréttablaðið var bara að leita að ritstjóra og þau höfðu augastað á þessum manni . Hann er mjög klár og hefur mikla reynslu úr atvinnulífinu og viðskiptum . Hann er vel menntaður líka , með próf frá Harvard og svona , svo að ég held að þau hafi bara fundið ansi góðan mann , “ segir Helgi . Davíð Stefánsson hefur verið með þættina „ Ísland og umheimurinn “ á Hringbraut undanfarið og á sama hátt hefur Helgi í gegnum tíðina verið orðaður við þá stofnun . Helgi segir að þetta ferli tengist Hringbraut ekki á neinn hátt . Hann er ekki hluthafi þar og hefur aldrei verið . Vinir hans eiga hins vegar í því og því segir Helgi að hafi skapast ákveðinn samkvæmisleikur í að tengja hann við Hringbraut vegna tengsla hans við eigendur þess miðils á öðrum vettvangi . Ekki skemmtileg framtíðarsýn að allt sé í höndum ríkisfjölmiðils Helgi sér ekki fyrir sér að með aðkomu sinni að fyrirtækinu verði ráðist í stórtækar breytingar . Það sé ekki hans hlutverk . Hann segir reynslumikið fólk þegar að störfum innan þess , sem engin þörf sé á að fara að breyta . Áður en Helgi kom að borðinu átti Ingibjörg félagið að langmestu leyti ein . Nú verða eigendurnir tveir . „ Mér finnst skynsamlegt hjá þeim að breikka hluthafahópinn en það er ekki þannig að ég komi þarna inn með mótaða skoðun á öllu eða einhverja fasta stefnu , “ segir Helgi . „ Fyrst og fremst lít ég á þetta sem áhugaverða fjárfestingu . Ég er þeirrar skoðunar að fjölmiðlar gegni mikilvægu hlutverki í okkar samfélagi . Mér finnst áhugavert að taka þátt í að efla sjálfstæðan fjölmiðil sem þennan , “ segir Helgi . RÚV ber á góma . „ Við þurfum að halda hér uppi skoðanaskiptum og fréttamiðlun og mér finnst ekkert skemmtileg framtíðarsýn að það sé allt í höndum ríkisfjölmiðilsins , sem sækir endalausa fjármuni í vasa skattgreiðenda , “ segir Helgi . „ Það er gríðarlega mikilvægt að frjálsir haldi velli , “ segir nýi eigandinn . „ Torg er eitt öflugasta fjölmiðlafyrirtæki landsins . Slík fyrirtæki gera mikið til að efla skoðanaskipti og þjóðfélagsumræðu sem aftur er mikilvægt fyrir lýðræði í landinu , “ segir hann . Torg ehf. rekur Fréttablaðið,frettabladid.is,markadurinn.is , tímaritið Glamour og tengda starfsemi . Fréttablaðið er í eigu 365 miðla , sem áður átti visir.is . Nú á Sýn fréttavefinn visir.is en Fréttablaðið er með sinn eigin vef . Enn eru birtar fréttir úr Fréttablaðinu á Vísi en senn rennur sá samningur út.mbl.is / Ómar Óskarsson